Sesjarige verdrink toe sy vir hond skrikArgieffoto: SAPD/Facebook ŉ Geregtelike doodsondersoek word gedoen nadat ŉ sesjarige meisie Maandag by ŉ watergat in ŉ munisipale kampterrein in Cornelia in die Vrystaat verdrink het. Kapt. Livhuhani Hani, woordvoerder van die polisie, het gesê die meisie het omstreeks 17:30 saam met twee ander kinders na die kampterrein gegaan om water te gaan haal omdat daar nie in hul nedersetting water vir huishoudelike gebruik beskikbaar is nie. “Die konstruksiewerkers by die kampterrein het ŉ gat gegrawe om water aan die mense te verskaf. ŉ Hond het glo geblaf wat die meisie laat skrik het. Sy het weggehardloop, in die gat geval en verdrink,” het Hani gesê. Die polisie en nooddienste is ontbied en die meisie is op die toneel dood verklaar. “Die meisie was ŉ gr. R-leerder aan die Ntswanatsatsi Primary School,” het Hani gesê. “Die polisie doen ŉ beroep op ouers in die gemeenskap om seker te maak dat hulle te alle tye weet waar hul kinders is.”